Κανονισμός (ΕΚ) αριθ. 2073/2000 της Επιτροπής

της 29ης Σεπτεμβρίου 2000

για τη μείωση στον τομέα της ζάχαρης της εγγυημένης ποσότητας στο πλαίσιο του καθεστώτος των ποσοστώσεων παραγωγής και των αναμενόμενων μεγίστων αναγκών εφοδιασμού των επιχειρήσεων ραφιναρίσματος στο πλαίσιο των προτιμησιακών καθεστώτων εισαγωγής, για την περίοδο εμπορίας 2000/2001

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 2038/1999 του Συμβουλίου, της 13ης Σεπτεμβρίου 1999, για την κοινή οργάνωση αγοράς στον τομέα της ζάχαρης(1), όπως τροποποιήθηκε από τον κανονισμό (ΕΚ) αριθ. 1527/2000 της Επιτροπής(2), και ιδίως το άρθρο 26 παράγραφος 5 και το άρθρο 44 παράγραφος 6,

Εκτιμώντας τα ακόλουθα:

(1) Το άρθρο 26 του κανονισμού (ΕΚ) αριθ. 2038/1999, στην παράγραφο 5 πρώτο και δεύτερο εδάφιο, προβλέπει ότι η εγγυημένη ποσότητα στο πλαίσιο του καθεστώτος των ποσοστώσεων παραγωγής πρέπει να μειωθεί πριν από την 1η Οκτωβρίου για κάθε περίοδο εμπορίας όταν από τις προβλέψεις διαπιστώνεται ένα εξαγώγιμο υπόλοιπο με επιστροφή που είναι ανώτερο από το μέγιστο που έχει προβλεφθεί υπό τη γεωργική συμφωνία που έχει συναφθεί σύμφωνα με το άρθρο 300 παράγραφος 2 της συνθήκης.

(2) Από τις προβλέψεις της περιόδου εμπορίας 2000/2001 διαπιστώνεται η ύπαρξη εξαγώγιμου υπόλοιπου που υπερβαίνει το μέγιστο που έχει προβλεφθεί από τη συμφωνία για την περίοδο αυτή. Πρέπει συνεπώς να καθοριστεί η διαφορά με την οποία η εγγυημένη ποσότητα πρέπει να μειωθεί και να προσδιοριστεί η κατανομή αφενός μεν μεταξύ της ζάχαρης, της ισογλυκόζης και του σιροπιού ινουλίνης και αφετέρου μεταξύ των σχετικών περιοχών παραγωγής χρησιμοποιώντας τους συντελεστές κατανομής που έχουν προβλεφθεί για τον σκοπό αυτό.

(3) Σύμφωνα με το άρθρο 26 παράγραφος 5 τρίτο εδάφιο του κανονισμού (ΕΚ) αριθ. 2038/1999, κάθε κράτος μέλος κατανέμει έπειτα τη διαφορά που του αναλογεί μεταξύ των επιχειρήσεων παραγωγής που είναι εγκατεστημένες στο έδαφός του, σε συνάρτηση με τη σχέση που υπάρχει μεταξύ της ποσόστωσης Α και της ποσόστωσης Β για το εν λόγω προϊόν και της βασικής ποσότητας Α και της βασικής ποσότητας Β του κράτους μέλους ή, ανάλογα με την περίπτωση, του αθροίσματος των ποσοστώσεων Α και του αθροίσματος των ποσοστώσεων Β για το εν λόγω προϊόν, που κατανέμονται στις εν λόγω επιχειρήσεις.

(4) Το άρθρο 44 του κανονισμού (ΕΚ) αριθ. 2038/1999 προβλέπει στην παράγραφο 5 ότι η μείωση της εγγυημένης ποσότητας οδηγεί αναγκαστικά σε μείωση των αναμενόμενων μεγίστων αναγκών σε ακατέργαστη ζάχαρη των κοινοτικών επιχειρήσεων ραφιναρίσματος για την εν λόγω περίοδο εμπορίας. Πρέπει συνεπώς να καθορισθεί η μείωση που αντιστοιχεί στις αναμενόμενες μέγιστες ανάγκες καθώς επίσης και η κατανομή της μεταξύ των σχετικών κρατών μελών.

(5) Πρέπει να καθοριστούν οι απαραίτητες προθεσμίες για τον καθορισμό, από τα κράτη μέλη, της μείωσης που θα εφαρμοστεί σε κάθε επιχείρηση παραγωγής που είναι εγκατεστημένη στο έδαφός τους καθώς και για την ανακοίνωση των σχετικών στοιχείων.

(6) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης ζάχαρης,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Σε εφαρμογή του άρθρου 26 παράγραφος 5 του κανονισμού (ΕΚ) αριθ. 2038/1999, η εγγυημένη ποσότητα στο πλαίσιο των ποσοστώσεων παραγωγής στον τομέα της ζάχαρης μειώνεται κατά διαφορά που ισούται με 498800 τόνους, εκφρασμένη σε λευκή ζάχαρη, για την περίοδο εμπορίας 2000/2001.

2. Η διαφορά που αναφέρεται στην παράγραφο 1 κατανέμεται κατά προϊόν και κατά περιοχή σύμφωνα με το παράρτημα Ι.

Μετά τη μείωση με τη διαφορά, οι βασικές ποσότητες που χρησιμοποιούνται για την κατανομή των ποσοστώσεων παραγωγής στις βιομηχανίες παραγωγής για την περίοδο εμπορίας 2000/2001, είναι αυτές που εμφαίνονται στο παράρτημα ΙΙ.

3. Για κάθε επιχείρηση παραγωγής στην οποία έχει κατανεμηθεί μια ποσόστωση παραγωγής για την περίοδο εμπορίας 2000/2001, τα κράτη μέλη καθορίζουν τη διαφορά που τους αναλογεί, καθώς και τις ποσοστώσεις Α και Β που έχουν τροποποιηθεί μετά την εφαρμογή της διαφοράς αυτής, πριν από την 1η Νοεμβρίου 2000.

4. Τα κράτη μέλη ανακοινώνουν στην Επιτροπή το αργότερο στις 15 Νοεμβρίου 2000, τις διαφορές και τις τροποποιημένες ποσοστώσεις Α και Β, για κάθε επιχείρηση παραγωγής που είναι εγκατεστημένη στην επικράτειά τους.

Άρθρο 2

1. Σε εφαρμογή του άρθρου 44 παράγραφος 5 του κανονισμού (ΕΚ) αριθ. 2038/1999, οι αναμενόμενες μέγιστες ανάγκες εφοδιασμού των κοινοτικών επιχειρήσεων ραφιναρίσματος μειώνονται κατά ποσότητα 8365 τόνων, εκφρασμένη σε λευκή ζάχαρη.

2. Η μείωση που αναφέρεται στην παράγραφο 1 κατανέμεται μεταξύ των σχετικών κρατών μελών σύμφωνα με το παράρτημα ΙΙΙ.

Άρθρο 3

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 29 Σεπτεμβρίου 2000.

Για την Επιτροπή

Franz Fischler

Μέλος της Επιτροπής

(1) ΕΕ L 252 της 25.9.1999, σ. 1.

(2) ΕΕ L 175 της 14.7.2000, σ. 59.

ΠΑΡΑΡΤΗΜΑ I

Κατανομή κατά προϊόν και κατά περιοχή της διαφοράς που αντιπροσωπεύει η μείωση της εγγυημένης ποσότητας

1. Βασικές ποσότητες Α

>ΘΕΣΗ ΠΙΝΑΚΑ>

2. Βασικές ποσότητες Β

>ΘΕΣΗ ΠΙΝΑΚΑ>

ΠΑΡΑΡΤΗΜΑ II

Βασικές ποσότητες που χρησιμεύουν για την κατανομή των ποσοστώσεων παραγωγής Α και Β μετά τη μείωση της εγγυημένης ποσότητας

1. Βασικές ποσότητες Α

>ΘΕΣΗ ΠΙΝΑΚΑ>

2. Βασικές ποσότητες Β

>ΘΕΣΗ ΠΙΝΑΚΑ>

ΠΑΡΑΡΤΗΜΑ ΙΙΙ

Κατανομή κατά κράτος μέλος της μείωσης των αναμενόμενων μεγίστων αναγκών εφοδιασμού των επιχειρήσεων ραφιναρίσματος, εκφρασμένη σε λευκή ζάχαρη

>ΘΕΣΗ ΠΙΝΑΚΑ>